[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 11.1.2006

SEK(2006) 21 endelig

Henstilling med henblik på

RÅDETS HENSTILLING

med henblik på at bringe situationen med et uforholdsmæssigt stort underskud til ophør

(forelagt af Kommissionen)

Henstilling med henblik på

RÅDETS HENSTILLING

med henblik på at bringe situationen med et uforholdsmæssigt stort underskud til ophør

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab, særlig artikel 104, stk. 7,

som henviser til henstilling fra Kommissionen, og

som tager følgende i betragtning:

1. I traktatens artikel 104 fastsættes proceduren i forbindelse med uforholdsmæssigt store underskud for at sikre, at medlemsstaterne undgår uforholdsmæssigt store offentlige underskud, og at de korrigerer sådanne underskud, når de opstår.

2. I henhold til punkt 5 i protokollen om visse bestemmelser vedrørende Det Forenede Kongerige Storbritannien og Nordirland finder forpligtelsen efter traktatens artikel 104, stk. 1, ikke anvendelse på Det Forenede Kongerige, medmindre det går over til tredje fase af Den Økonomiske og Monetære Union[1]. I anden fase af den økonomiske og monetære union skal Det Forenede Kongerige i henhold til traktatens artikel 116, stk. 4, "bestræbe sig på at undgå uforholdsmæssigt store underskud".

3. Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og for en stærk og vedblivende vækst, som fører til øget beskæftigelse.

4. Rådet fastslog den [24. januar 2006] i overensstemmelse med artikel 104, stk. 6, at der foreligger et uforholdsmæssigt stort underskud i Det Forenede Kongerige.

5. I overensstemmelse med traktatens artikel 104, stk. 7, og artikel 3 i Rådets forordning (EF) nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud[2], der indgår som led i stabilitets- og vækstpagten, skal Rådet også rette henstilling til den pågældende medlemsstat med henblik på at bringe situationen til ophør inden for en given frist. I Rådets henstilling skal der fastsættes en frist på højst seks måneder for de pågældende medlemsstaters iværksættelse af virkningsfulde foranstaltninger og en frist for korrektionen af det uforholdsmæssigt store underskud, som bør gennemføres i året (finansåret i Det Forenede Kongeriges tilfælde) efter, at det er konstateret, medmindre der foreligger særlige omstændigheder. Ved afgørelsen af om der foreligger særlige omstændigheder, bør der tages passende hensyn til "relevante faktorer" som afklaret i artikel 2, stk. 3, i forordning (EF) nr. 1467/97. Det følger også af artikel 3, stk. 4, i forordning (EF) nr. 1467/97, at Rådet i en henstilling til en medlemsstat om at korrigere et uforholdsmæssigt stort underskud bør kræve, at der opnås en minimumsforbedring af den strukturelle saldo på mindst 0,5 % af BNP.

6. Det fremgik af fremskrivningerne i Kommissionens efterårsprognoser fra 2005, at det offentlige underskud ud fra antagelsen om en uændret politik ville stige fra 3,2 % af BNP i finansåret 2004/05 til 3,4 % i finansåret 2005/06 og derefter falde til 3,2 % i 2006/07 og 3,0 % i 2007/08. Den reale BNP-vækst, der udgjorde 3,2 % i 2004, blev fremskrevet til at falde til 1,6 % i 2005 og derefter vokse til 2,3 % i 2006 og 2,8 % i 2007. Med udgangspunkt i konjunktursituationen, der udviklede sig fra et positivt outputgab i 2004 til et negativt i 2005, blev det konjunkturkorrigerede underskud fremskrevet til at falde fra 3,5 % af BNP i 2004 til lige over 3 % af BNP i 2005. På baggrund af udvidelsen af det negative outputgab i 2006 blev det konjunkturkorrigerede underskud fremskrevet til gradvis at indsnævres til lige over 2,5 % af BNP i 2007. Som følge af betydelige faktiske og fremskrevne primære underskud blev den offentlige bruttogæld fremskrevet til at stige fra 40,8 % af BNP i finansåret 2004/05 til omkring 44,5 % af BNP i 2007/08.

7. Efter fremlæggelsen af efterårsprognoserne fra Kommissionens tjenestegrene bebudede Det Forenede Kongerige finanspolitiske foranstaltninger i Pre-Budget Report, der blev forelagt parlamentet den 5. december 2005. Målt netto repræsenterer de britiske myndigheders udgifter til disse foranstaltninger sammenlignet med udgangssituationen for den bebudede politik (som medregnet i efterårsprognoserne fra Kommissionens tjenestegrene) en lempelse af politikken på 0,1 procentpoint af BNP i indeværende finansår og en stramning af politikken på 0,1 procentpoint af BNP i 2006/07. Når der tages hensyn til disse foranstaltninger, som alle er af strukturel karakter, forventes det fortsat [af Kommissionen], at underskuddet i 2006/07 vil overstige 3 % af BNP - omkring 3,1 % af BNP. Ifølge Pre-Budget Report forventer de britiske myndigheder, at underskuddet vil ligge under 3 % i 2006/07.

8. Med hensyn til Det Forenede Kongerige tyder hensyntagen til relevante faktorer - som afklaret i artikel 2, stk. 3, i forordning (EF) nr. 1467/97 og undersøgt i Kommissionens rapport i henhold til artikel 104, stk. 3, hvori de efter de foreliggende kendsgerninger blev anset for at være forholdsvis gunstige - ikke på, at der eksisterer særlige omstændigheder, der berettiger til at fravige den normale frist for at korrigere underskuddet. Mens det negative outputgab forventes at udvides mellem 2005 og 2006 til hen imod 0,5 procentpoint, blev specielt outputtet i efterårsprognoserne fra Kommissionens tjenestegrene fremskrevet til at vokse fra udgangen af 2005 med ca. trendvæksten fra 2006. De foranstaltninger, der er bebudet i Pre-Budget Report, påvirker ikke væsentligt denne vækstprofil. Det konjunkturkorrigerede underskud i efterårsprognoserne fra Kommissionens tjenestegrene blev vurderet til at forbedres med 0,3 procentpoint af BNP mellem 2005 og 2006; denne forbedring kan forventes at blive på omkring 0,4 procentpoint af BNP, når der tages hensyn til foranstaltningerne i Pre-Budget Report. På grundlag af de bebudede foranstaltninger forventes væksten i outputtet at forblive rimelig stærk i en situation, der kendetegnes af en beskeden forbedring af det konjunkturkorrigerede underskud, men hvor det faktiske underskud fortsat vil ligge lidt over referenceværdien. I forhold til denne udgangssituation kræver en årlig forbedring på mindst 0,5 % af BNP kun en yderligere lille finanspolitisk indsats. Da væksten i Det Forenede Kongerige fortsat er rimelig tilfredsstillende, og den strukturelle forbedring af den offentlige saldo, som er nødvendig for at bringe landets uforholdsmæssigt store underskud til ophør, er beskeden, bør budgetkorrektionen gennemføres senest i finansåret 2006/07.

9. Efter Rådets opfattelse bør budgetkonsolideringsforanstaltninger generelt sikre en vedvarende forbedring af den offentlige saldo, og de bør samtidig tilrettelægges sådan, at kvaliteten i de offentlige finanser forbedres, og økonomiens vækstpotentiel styrkes. En budgetkorrektion i Det Forenede Kongerige bør være i overensstemmelse med disse mål -

HENSTILLER:

- at Det Forenede Kongeriges myndigheder bør bringe den nuværende situation med et uforholdsmæssigt stort underskud til ophør snarest muligt og senest i finansåret 2006/07 i overensstemmelse med artikel 3, stk. 4, i Rådets forordning (EF) nr. 1467/97.

- at Det Forenede Kongeriges myndigheder bør bringe det offentlige underskud ned under 3 % af BNP på en troværdig og holdbar måde og med henblik herpå sikre en forbedring af den strukturelle saldo på mindst 0,5 procentpoint af BNP mellem finansårene 2005/06 og 2006/07.

Rådet giver Det Forenede Kongeriges myndigheder en frist til den [24. juli 2006] til at træffe virkningsfulde foranstaltninger med henblik herpå.

Derudover opfordrer Rådet Det Forenede Kongeriges myndigheder til at sikre, at budgetkonsolideringen, efter at det uforholdsmæssigt store underskud er blevet korrigeret, fastholdes i retning af et mål på mellemlang frist, som (i) giver en sikkerhedsmargen med hensyn til underskudstærsklen på 3 % af BNP, (ii) opretholder forsigtige gældskvoter under hensyntagen til den økonomiske og budgetmæssige virkning af befolkningens aldring, og (iii) under hensyntagen til (i) og (ii) giver et budgetmæssigt råderum, specielt i betragtning af behovene for offentlige investeringer.

Denne henstilling er rettet til Det Forenede Kongerige Storbritannien og Nordirland.

Udfærdiget i Bruxelles, den

På Rådets vegne

Formand

[1] http://europa.eu.int/eur-lex/en/treaties/selected/livre340.html

[2] EFT L 209 af 2.8.1997, s. 6. Forordning som ændret ved Rådets forordning (EF) nr. 1056/2005 (EUT L 174 af 7.7.2005, s. 5).